京口有歸燕
作者：曹勛
朝代：宋

paragraphs: 春烟晝白春草綠，春水溶溶曲江曲。
吳宮梁苑盡灰飛，胡馬驕嘶銜苜蓿。
蕭條南國閟春愁，章臺瑶室今茅屋。
中原民庶被氈裘，萬室無人皆鼠伏。
子歸何處定安巢，楚幕雖多易傾覆。
感君爲君思建章，萬戶朱門綴珠玉。
當時天下尚無爲，今日悲凉變何速。
感君歌，爲君哭，汾陽已死淮陰族。
沉沉壯士聽晨雞，豺狼當路食人肉。
燕齊鄒魯化腥膻，番人走馬鳴𨏔轆。